Kraftig vulkanutbrudd på Island: Forsvarslene blir kortere og kortere
Flere vulkanutbrudd er i vente på Island. Og nå er jordskorpen så herjet at tiden mellom varsel og utbrudd blir kortere og kortere, sier geolog til Aftenposten.  Vulkanutbruddet startet mellom Hagafell og Stóra Skógfell lørdag kveld. Dette er i nærheten av Grindavik. Det skjedde etter kortvarig seismisk aktivitet. Bilder i islandske medier viste glødende lava som sprutet opp av bakken. De hardt prøvede innbyggerne i Grindavik ble nok en gang evakuert. Det samme ble 700 personer som befant seg i turistattraksjonen Den blå lagune. Dette er det syvende utbruddet siden 2021.  Det er også det kraftigste av de seneste fire utbruddene, ifølge geofysiker Magnús Tumi Guðmundsson. Han har fløyet over den 3,5 kilometer store sprekken.  På halvannen time hadde lavaflyten beveget seg rundt 1,2 kilometer sørover mot Grindavik. Håpet er at vernevoller som er bygd rundt småbyen vil beskytte den. «Norsk» geolog var på jobb Ruv skriver søndag morgen at lavaflyten sørover går langt tregere enn lørdag. Men at flyten vestover stadig er ganske sterk.  – Kraften i utbruddet og lavaflyten har avtatt, bekrefter geolog Bjarki Kaldalóns Friis overfor Aftenposten i 8-tiden søndag morgen.  Han jobber ved Reykjaviks meteorologiske institutt. Fra kontoret i hovedstaden har han rødoransje utsikt til det pågående utbruddet 30 kilometer unna. Han var påtroppende nattevakt da de i 19.30-tiden fikk de første varslene. Måleinstrumentene deres viste økt aktivitet og landheving. Et kvarter senere var de sikre. Ytterligere en drøy halvtime senere, klokken 20.23, startet utbruddet.  – Vanligvis er vi to på jobb, men så ble alt vi har av folk aktivert, sier Friis. Han er oppvokst i Bærum, men de siste årene har bodd og jobbet på Island.  En stund mistenkte ekspertene at lavastrømmene skulle nå helt ned til havet. Det er lite sannsynlig, ifølge Friis. Flyten ender rundt en kilometer unna kysten. Mest sannsynlig vil utbruddet stanse i løpet av dagen, melder kringkasteren Ruv søndag formiddag.  Forvarslene kortere Dette er det fjerde utbruddet siden desember, og magmaen har herjet med jordskorpen. Dermed skjer utbruddene raskere fra første aktivitet merkes. – Undergrunnen er så molestert og knust i stykker at den ikke yter mye motstand. Forvarslene blir kortere og kortere, sier Friis. Han regner med flere utbrudd fremover.  – Det er ganske sannsynlig at dette vil fortsette, sier han.  Det er dårlig nytt for de om lag 4000 innbyggerne i Grindavik. De er blitt evakuert flere ganger, senest i begynnelsen av februar. Da mistet også 20.000 husstander fjernvarmen da lava ødela veier og varmtvannsledninger. Under et utbrudd i januar brant et hus i Grindavik ned til grunnen på grunn av brennhet lava. I midten av februar besluttet myndighetene at folk kunne flytte hjem igjen, men kun på egen risiko.  Lørdag kveld ble de få innbyggerne som valgte å flytte tilbake, evakuert nok en gang. Selve evakueringen skal ha blitt gjennomført på rundt en halvtime.  Kan bli utbrudd i byen – Det er bare beboere i 10–20 hus der for øyeblikket. Hele jordskorpen er jo revet i stykker, og byen er full av sprekkdannelser. Magmagangen går også under selve byen, sier Friis.  I januar falt en mann ned i en stor sprekk i Grindavik etter et av utbruddene.  – Det er ikke veldig sannsynlig, men vi kan heller ikke utelukke et utbrudd i selve byen, sier Friis til Aftenposten.  Keflavik flyplass, som ligger lengst nord på Reykjanes, er ikke påvirket av utbruddet. Flytrafikken går enn så lenge som normalt.
Vulkanutbruddet på Island rammet området mellom Hagafell og Stóra Skógfell. Lavaen flommet 1,2 km sørover mot Grindavik på en og en halv time.  Utbruddet lørdag kveld er det syvende siden 2021 og det kraftigste av de siste fire. Dette tvang beboere i Grindavik og turister i Den blå lagune til å evakuere.  Antallet vulkanutbrudd på Island er ventet å øke. Forvarslene blir kortere da jordskorpen er svekket av magma.